Torben Hansen (S), 2009-03-26:
Det helt overordnede formål med en affaldspolitik må jo af gode grunde altid være for det første at få begrænset mængderne ved kilden og for det andet at få indsamlet og behandlet så meget som muligt af det affald, der så er.
I forhold til at begrænse det ved kilden har det her lovforslag jo ikke så meget med det at gøre, men i forhold til at få indsamlet synes vi, at det her forslag, som er del af et fælles forlig herinde, rent faktisk peger den rigtige vej.
På mange punkter udgør det her forslag jo en markant ændring af de nuværende forhold, men det er jo heldigvis sådan, at kommunerne fortsat vil have det fulde og udelte ansvar for borgernes affald, og kommunerne skal også og vil også fortsat have ansvaret for den del af virksomhedernes affald, der skal brændes eller deponeres.
Men det, der jo også ligger heri, er, at erhvervslivet får større frihedsgrader, men med større frihedsgrader følger jo selvfølgelig også større ansvar.
De udfordringer, som erhvervslivet fremover kan få, vil selvfølgelig være omkring behandlingen af deres genanvendelige affald, som de jo for eftertiden selv skal løse en del af.
Socialdemokratiet er, også qua vi jo er en del af den samlede aftale, rigtig godt tilfredse med lovforslaget.
Det er meget vidt, det er meget bredt, og det vil jo slet ikke tjene noget formål at gå ned i detaljen omkring det her, og risikoen er - det har vi jo set med det, vi har været igennem tidligere her i dag - at når man kommer for langt ned i detaljen, er det jo også der, hvor djævelen somme tider ligger begravet, og så kan det jo gå helt galt.
Men under de politiske forhandlinger om lovforslaget blev forligspartierne jo også enige om, at de kommunale anlæg fortsat skal kunne håndtere genanvendeligt erhvervsaffald på lige vilkår med private anlæg.
Det synes Socialdemokratiet er fuldt fornuftigt, og det er jo også helt i overensstemmelse med de anbefalinger, et enigt affaldsudvalg gav i deres rapport i december 2004.
Der skal derfor heller ikke være tvivl om, at det her lovforslag skal forstås på sådan en måde, at det er de kommunale behandlingsanlæg og de kommunale modtageanlæg, der fortsat kan modtage genanvendeligt affald, dvs. både komposteringsanlæg og anlæg, der adskiller, forbehandler og presser genanvendeligt erhvervsaffald.
Den fortolkning regner jeg med at vi sandsynligvis er enige om.
Ud fra en samfundsøkonomisk vurdering vil det endvidere være fordelagtigt, at kommunerne i en lige og fair konkurrence kan stille utilsigtet overkapacitet til rådighed for markedet.
Det er i alles interesse, og det giver jo også virksomhederne mere at vælge imellem og vil kunne udnytte en kommunal kapacitet mere optimalt.
Men som udgangspunkt er Socialdemokratiet vældig godt tilfredse med det her lovforslag.
Vi synes rent faktisk, at der er mange gode elementer i det - det skal vi jo også, når vi selv har været med til at putte en del af elementerne ind - bl.a. at virksomhederne sikres frit valg af behandler for det kildesorterede genanvendelige erhvervsaffald; at virksomhederne får adgang til genbrugspladser i deres kommuner, og hvad der også er meget vigtigt, de kommunale regulativer forenkles, så det bliver mere enkelt for virksomheder og vognmænd at operere i flere kommuner; at gebyrerne gøres gennemsigtige, så borgere og virksomheder fremover kan se, hvad det er, de betaler for; og at forbrændings- og deponeringsanlæg skal aflægge regnskaber efter årsregnskabsloven.
Det tror vi rent faktisk kan være med til at skabe gennemsigtighed og sammenlignelighed.
Så med de her bemærkninger kan jeg sige, at vi jo selvfølgelig vil stemme for det her lovforslag.